Pre kada čitro e technika hiňi o angaroro.
Vaš kadi technika kampel te merinel varesave buťa,
pre save našťi te bisterel, pre anatomija.
Odoj hin jekh trikos, o manuš so chudel te čitrinel le angareha,
musaj te dikhel te na kikidel o angororo pro ľil but zorales, bo kerela kale melale thana.
U oda hiňi e kovleder technika.
Kampel te džanel, so kamel o manuš te kerel ole angaroreha.
Te kamel te kerel o zoraleder čitro, o portretos.
Avka sar kamel, avka kikidela o angaroro pro ľil.
O angaroro, paš o kaleder buťa, kerel le čitrestar vareso zoraleder,
o čitro hino zoralo, chudel ajsi kaleder natura.
O čitro diťhol ajso buter phandlo.
Pro varesave kovleder skici, kerde le angareha, oda hin buter slobodno,
no sajekh, musaj te avel precizno, vaš oda,
hoj o bilačhipen pen phares kiden tele la gumaha u paľis phares učharen.
Kada čitro kerďom avka, hoj te avel sikra kaleder,
hoj o muj te avel avri oleha, hoj kerďom buter kaleder thana.
Normalno, o manuš musaj te dikhel the pro udut,
khatar avel o udut, kaj perel pro muj.
So kamas hoj o čitro te phundravel andro manuš, kaj les kamas te cirdel.
Vaj o čitro cirdaha ki e varesavi abstrakcija,
vaj andre varesave buter realisticka buťa.
Me feder kamavas te arakhel o somnakuno maškar.
Avka, oda muj hino buter realisticko u so hin palal hino buter abstraktno.
Nekh zoraleder te dikhel o manuš ča oda muj
u oda so hin palal ča avka, pro dujto than.
Hoj les buter te cirdel o muj, sar so hin palal.